पन्द्रहवीं शताब्दी में लोधी के समय तक ये लोग मुसलमान जाट के रूप में समाना, राज्य पटियाला में बसते थे। सर डेञ्जल एवट्सन साहब ने लिखा है कि “मुसलमान हो जाने से इन लोगों ने सिक्खों से तंग आकर पटियाला छोड़ दिया और सरस्वती नदी के किनारे पेहवा नामक स्थान पर आ बसे। ये मढ़ान कहलाने लगे।” पेहवा और थानेसर के बीच मुर्तिजापुर में इन मद्रों का ढहा हुआ एक किला आज भी है। इन लोगों (मढ़ान मद्रों) की करनाल रियासत थी जिसमें 150 गांव थे। ये तीन लाख वार्षिक के मुनाफेदार (आयवाले) थे। इस वंश के मुसलमान मद्रों की बहुत बड़ी संख्या है। कुरुक्षेत्र के समीप 12 गांव हिन्दू जाट मद्रों के हैं। अमृतसर के भावल गांव के सरदार नानूसिंह मद्र ने अपने भाई भागसिंह, रामसिंह को लेकर जगाधरी के पास बूड़िया नामक विशाल किले पर 1764 ई० में अधिकार कर लिया और 200 गांवों पर शासन स्थिर करके एक बूड़िया रियासत बना ली थी। (इसी बूड़िया में बीरबल का जन्म हुआ था जो सम्राट् अकबर के दरबार में था)। नकुड़ तहसील सहारनपुर में मद्रों के 24 गांव हैं जिनमें रानीपुर, भादी और शुक्रताल प्रमुख हैं। मुरादाबाद में मेदरने नाम से मद्र-रम्पुरा, धनपुर, माख्यल, आलनपुर, कासमपुर, मुबारिकपुर, झलचीपुर आदि गांव मद्र जाटों के हैं। इस प्राचीन राजवंश पर जाटों को अभिमान है।